## Indústria presenta a Alacant les millores per a agilitzar la tramitació administrativa dels projectes d’energies renovables

*** El director general d’Energia ha clausurat una jornada informativa a la qual han assistit representants de les principals associacions i col·legis professionals del sector energètic**

La Conselleria d’Innovació, Indústria, Comerç i Turisme, dirigida per Marián Cano, ha presentat a Alacant noves millores del tràmit telemàtic dels projectes d’energies renovables, així com el procediment voluntari de millora de la qualitat documental, que es posen en marxa amb l’objectiu d’agilitzar i optimitzar l’eficiència en la gestió administrativa.

El director general d’Energia, Manuel Argüelles, ha clausurat esta jornada informativa a la qual han assistit representants de les principals associacions i col·legis professionals del sector energètic.

En la seua intervenció, Argüelles ha valorat “l’esforç tremend que està fent el Consell per a revertir la situació heretada en relació amb les energies renovables, impulsant la simplificació administrativa i la col·laboració publicoprivada”. El director general ha reiterat el compromís de la Generalitat en el desenrotllament d’un pla director energètic transversal, que permeta a la Comunitat Valenciana “liderar la transició energètica i dotar d’estabilitat de preus les nostres empreses, de manera que siguem atractius per a la inversió”.  
En este sentit, ha recordat Argüelles que el Consell, en poc més d’un any, ha autoritzat 1.200 megavats d’energies renovables, i ha posat l’accent en el fet que “no pararem de simplificar i de convertir la Comunitat Valenciana en un refugi amable per a les renovables, des del respecte a la municipalitat i al medi ambient”.

**Millores en la tramitació telemàtica**

El director general ha subratllat “el treball enorme” de la Conselleria d’Indústria “per a posar fi al monumental embós d’expedients que es van heretar de l’anterior govern de la Generalitat, a més de trobar solucions, en totes les fases de la tramitació, que ajuden a facilitar i agilitzar els projectes d’energies renovables”.

“L’objectiu és situar la Comunitat Valenciana com a territori líder en matèria d’energies renovables”, i, per a fer-ho, “és fonamental ser un territori amigable a on, des del rigor, es puguen gestionar administrativament els projectes de manera eficient i àgil”, ha indicat Argüelles.

Per això, s’han posat en marxa iniciatives com la Llei Simplifica, “que no només acurta terminis, eliminant traves i agilitzant la tramitació, sinó que aporta seguretat jurídica i garantix la protecció del territori i del medi ambient de la mà dels ajuntaments”, ha assenyalat el director general.

La primera part de la jornada s’ha centrat a detallar les noves millores incorporades a la tramitació telemàtica del procediment integrat d’autorització de les centrals d’energies renovables. Es tracta d’una primera fase a la qual s’aniran afegint progressivament ferramentes noves, a fi d’aprofundir en la configuració d’una plataforma digitalitzada dels procediments que facilite als promotors l’aportació de documents i simplifique la seua revisió per part de la Direcció General d’Energia.

**Procediment voluntari de millora de la qualitat documental**

D’altra banda, Argüelles ha presentat el procediment previ de filtració de documentació, una ferramenta dirigida a millorar la qualitat documental dels projectes que es presenten per a la seua autorització.

Per al director general, millorar la qualitat documental dels projectes “resulta essencial, perquè això permet una tramitació molt més ràpida”. Per això, des de la Conselleria han impulsat “este procediment voluntari, en col·laboració amb entitats, associacions i col·legi professionals”, amb l’objectiu d’optimitzar l’eficiència en la gestió administrativa.

Així, doncs, com ha explicat el director general d’Energia, la Conselleria formarà entitats, col·legis professionals i associacions del sector perquè aquells promotors que, voluntàriament ho requerisquen, puguen sol·licitar-los una filtració prèvia documental que garantisca la presentació de projectes “de manera més coherent, detallada, precisa i completa i es puga així reduir al màxim la necessitat de realitzar nombrosos requeriments i esmenes posteriors que dilaten els temps i dificulten la tramitació dels projectes”, ha indicat Argüelles.

Fecha: 30/01/2025